b'\n_START_ARTICLE_\nLajos B\xc3\xa1lint\n_START_SECTION_\nBiografie\n_START_PARAGRAPH_\nLajos B\xc3\xa1lint s-a n\xc4\x83scut la data de 6 iulie 1929 \xc3\xaen localitatea Delni\xc8\x9ba (Cs\xc3\xadkdelne, jud. Harghita). A absolvit studiile de teologie la Institutul Teologic Romano-Catolic de grad universitar din Alba Iulia. A fost hirotonit ca preot la 28 aprilie 1957 de c\xc4\x83tre episcopul M\xc3\xa1rton \xc3\x81ron. _NEWLINE_La 9 iulie 1981 a fost numit ca episcop titular de Nova \xc8\x99i episcop-auxiliar de Alba Iulia. A fost consacrat ca episcop \xc3\xaen Catedrala Sf. Mihail din Alba Iulia \xc3\xaen ziua hramului bisericii, la 29 septembrie 1981, de c\xc4\x83tre episcopul Antal Jakab. _NEWLINE_Dup\xc4\x83 retragerea episcopului Antal Jakab la 14 martie 1990, papa Ioan Paul al II-lea l-a numit pe Lajos B\xc3\xa1lint ca episcop de Alba Iulia. Odat\xc4\x83 cu ridicarea la 5 august 1991 a Episcopiei de Alba Iulia la rangul de arhidiecez\xc4\x83 \xc3\xaen subordinea direct\xc4\x83 a Sf. Scaun, Lajos B\xc3\xa1lint a fost ridicat la rangul de arhiepiscop. S-a retras din aceast\xc4\x83 func\xc8\x9bie pe motiv de boal\xc4\x83 la data de 29 noiembrie 1993, la v\xc3\xa2rsta de doar 64 ani, devenind arhiepiscop-emerit. _NEWLINE_Arhiepiscopul Lajos B\xc3\xa1lint \xc8\x99i-a stabilit ulterior re\xc8\x99edin\xc8\x9ba \xc3\xaen municipiul Odorheiu Secuiesc. _NEWLINE_Arhiepiscopul Lajos B\xc3\xa1lint a participat la consacrarea episcopal\xc4\x83 a lui J\xc3\xb3zsef Tempfli, episcop de Oradea (26 aprilie 1990), Sebastian Kr\xc3\xa4uter, episcop de Timi\xc8\x99oara (28 aprilie 1990), Gy\xc3\xb6rgy-Mikl\xc3\xb3s Jakub\xc3\xadnyi, episcop-auxiliar de Alba Iulia (29 aprilie 1990) \xc8\x99i a lui J\xc3\xb3zsef Tam\xc3\xa1s, episcop-auxiliar de Alba Iulia (1 martie 1997)._NEWLINE_Este \xc3\xaenmorm\xc3\xa2ntat \xc3\xaen cimitirul din satul natal, Delni\xc8\x9ba, Harghita.'